# Esborrany de l’acta de la sessió ordinària del Consell de Mitjans d’Argentona en data 23 de juliol de 2014

Essent les 19.40h es dóna inici a la reunió del Consell de Mitjans, al despatx d’Alcaldia de l’Ajuntament d’Argentona, amb els assistents que es ressenyen a continuació:

* Ferran Armengol, president del Consell de Mitjans de Comunicació d’Argentona.
* Joan Puyo, representant de Convergència i Unió
* Josep Coma, representant de Tots per Argentona
* Salvador Calafell, representant de L’Entesa
* Joan Boba, a títol individual
* Joan López, representant d’Argencat
* Miquel Carabaño, representant dels treballadors de Ràdio Argentona.
* Irene Cortijo Baides, en substitució de la directora de Ràdio Argentona i fent les funcions de secretària del Consell de Mitjans de Comunicació.

Excusen la seva assistència:

* Agustí Rodríguez, representant del Partit Popular
* Guillem Saleta, representant de la CUP
* Enric Parra, representant d’Agrupació Argentona
* Pep Cuixart, a títol individual
* Jaume Amatller, representant dels col·laboradors de Ràdio Argentona.
* **Aprovació de l’acta anterior**

Josep Coma comenta que falta afegir que el membre del PSC no va assistir. Joan Boba comenta que no cal especificar tant a les actes quan es parlen de temes que no són propis del Consell de Mitjans. Es comenta que hi ha alguna errada pel que fa als noms de Joan Boba i Josep Coma i que caldria afegir, quan es proposa el tema dels viatges per l’estiu, “dels argentonins per vacances”.

S’aprova amb tothom a favor.

* **Valoració del Cap de Creus 126**

En Joan Boba ha comentat si hi hagut alguna crítica al tema dels acords del Ple i de li comenta que no, que hi ha algun error. En Salvador Calafell diu que ell ha trobat diversos errors i que hi ha una explicació massa tècnica. En Ferran Armengol comenta que es guanya amb brevetat però hi ha el tema de posar els punts tal i com surt en els plens. Continua comentant que potser els números no surten perquè a vegades hi ha algun regidor que surt o que no hi va, aleshores el resultat és el correcte però no el nombre de votacions. Irene Cortijo afegeix que això pot passar, a més, que la maquetació no permet posar si un regidor no ha assistit per temes de salut, laborals o d’altres. Joan Boba diu que això es podria comentar a la ràdio o al mateix Cap de Creus perquè la gent ho sàpiga.

En Miquel Carabaño comenta que es podria posar, si la maquetació ho permet, que es pot escoltar el ple al web a través de ràdio a la carta.

En Joan López, que viu a Can Cirés, al carrer Doctor Farrero, comenta que no el va rebre i que preguntarà als seus veïns per saber si és una cosa puntual. Joan Boba diu que repartir a Argentona de forma correcta és molt complicat. Jo, Irene Cortijo, afegeixo que a Ràdio Argentona sempre ens quedem uns quants per la gent que vulgui.

* **Presentació del Cap de Creus 127**

La Irene Cortijo comença a explicar el contingut d’aquest número de la revista municipal Cap de Creus i diu que a la portada hi ha el tema principal que és la programació de la Festa Major i la Fira Internacional de Ceràmica i Terrissa. També hi ha com a temes destacats a la portada, la 3a Setmana de la Memòria Històrica, l’adjudicació de la reforma de la casa Puig i Cadafalch a Mercè Zazurca i la 18a Mongetada Blanc i Blava.

A la pàg.2: Editorial + Sumari

A la pàg. 3: Carta de l’alcalde + anunci institucional sobre TastArgentona

A la pàg. 4: Com que no s’ha rebut cap carta per aquest número, es posa una crida per fer donatius per la Festa de la Vellesa i un anunci sobre la Ruta Puig i Cadafalch

A la pàg.5: Els acords dels plens de juny i juliol

A la pàg.6: Pàgina sobre les obres de Sant Miquel del Cros, del camp de futbol, la pilona reguladora dels vehicles i les obres de la piscina en un breu com proposa l’alcalde, Ferran Armengol.

A la pàg. 7: Accions de bankia i com reclamar+ anunci Mercat de la Terra

A la pàg. 8: Tardor Literària

A la pàg 9: Tercera Setmana de la Memòria Històrica.

Aquí es comenta el tema de les fotografies dels menors i que s’ha de demanar permís.

A la pàg 10: Rehabilitació de la casa Puig i Cadafalch

A la pàg. 11: 15 anys del Casal de Joves + Futur de la Font Picant+ Pla de mobilitat

A les pàgines 12 i 13: Festa Major i Fira Internacional, destacat de Garrinada pels 15 anys

En Josep Coma pregunta si és fa més tirada per la Festa Major i se li diu que no.

A les pàgines 14 i 15: Coses de la Vila amb diferents notícies

A la pàg. 16: esports amb 18 Mongetada blanc i blava i Elena Serrano subcampiona de gimnàstica artística

En aquest punt, Ferran Armengol comenta que Argentona ha quedat campiona amb el tema de BOCCIA i que es podria incloure.

A la pàgina 17: Espitllera amb article de Bernat Calvo sobre el centenari del naixement de Jaume Clavell

18, 19, 20 i 21: Articles polítics

A la pàgina 22 i 23: Informació d’Interès, s’acorda que els regidors tinguin les sigles del partit al que representen i que el regidor no adscrit vagi el darrer, tal i com són al saló plenari.

Contraportada: Imatges de la revetlla de Sant Joan 2014 i una de l’any 1985 a la secció del Mirant Enrere.

Es comenta que es repartirà el 30, 31 i 1 d’agost.

Pel que fa als codis QR no ho hem fet més, s’ha de mirar si hi ha alguna notícia de les que hi ha a la revista de la que tinguem vídeo.

* **Proposta de temes pel Cap de Creus 128**

Sortirà a l’octubre, Irene Cortijo diu que hi haurà un recull fotogràfic de la Festa Major; 11 de setembre; inici escolar; Tardor Literària; Festa de la Vellesa; Festa del Viver; el 9N.

En Joan López comenta si alguna vegada hem parlat amb els de la Riera que vénen a gravar al poble.

* **Cobertura mediàtica de Festa Major 2014**

En Miquel Carabaño explica que farem cobertura l’1 d’agost de foto i vídeo. El dissabte es farà cobertura de matí, sobretot de la Fira del Càntir i Terrissa amb un vídeo amb el recorregut. El diumenge es farà el pregó i una mica el correfoc amb vídeo. Dilluns, 4 d’agost, cobertura de la jornada amb programa especial de ràdio en directe amb la unitat mòbil als diferents actes de la jornada.

El dia 5, es farà vídeo de la cursa que es va fer l’any passat i va quedar molt bé i va tenir moltes descàrregues. Els dies 6 i 7 d’agost es faran diferents actes amb fotografies i vídeo com la xeringada familiar, la garrinada, pedalada i repicatronada, entre d’altres.

En Joan López comenta si hi haurà la possibilitat d’enviar fotos de Festa Major i li comentem que això ho mira el tècnic de comunicació, en Sergi Fernández. La Irene Cortijo comenta que des de la Ràdio no es pot assumir, que s’ha de fer bé, amb una base legal i que no ho tenim preparat.

* **Novetats temporada Ràdio Argentona 2014-2015**

Es comentarà en properes reunions del Consell de Mitjans a l’espera de la incorporació de la Maria Rosa Martínez.

* **Programació Festa dels 30 anys**

El 17 d’octubre es farà l’homenatge a l’Ivan Llença que s’havia acordat al Consell de Mitjans i després xerrada per celebrar els 30 anys de Ràdio Argentona. Es convidarà a tots els directors i directores de Ràdio Argentona per parlar sobre el paper de la ràdio local. També s’inclourà en el proper número del Cap de Creus.

* **Torn obert de paraula**

En Josep Coma pregunta com funciona el tema del pressupost del Cap de Creus i de la Ràdio. En Ferran Armengol comenta que des de Ràdio Argentona ens passen el pressupost del Cap de Creus i s’inclou al pressupost. I pel que fa a la ràdio, en Ferran Armengol comenta que des de la Ràdio ens demanen les inversions necessàries i es mira el que es pot fer i el que no. En Josep Coma pregunta si no passa pel Consell de Mitjans. La Irene Cortijo recorda que el tècnic, Jordi Silva, va explicar en alguna sessió els temes tècnics que s’aproven com el canvi de software i la legalització de l’antena.

En Joan López pregunta sobre la cobertura d’altres emissores donat que hi ha una mala senyal. Se li comenta que és un tema no local, que ho porten administracions superiors.

No havent-hi cap altra proposta, per ordre de Presidència, s’aixeca la sessió a les 20,35 h en el lloc i data UT-SUPRA.